SKRIFTLIG FORESPØRGSEL E-1048/01

af Camilo Nogueira Román (Verts/ALE) til Kommissionen

(3. april 2001)

Om: Kvinders beskæftigelse i Spanien

Hvilke foranstaltninger har Spanien som led i den samordning mellem medlemsstaternes beskæftigelsespolitik, som er fastsat i traktaten, forelagt for at løse det alvorlige problem med manglende beskæftigelse af kvinder, som forudsætter, at der skal oprettes 3,2 mio. arbejdspladser for at nå op på en beskæftigelsesgrad på 60 %, således som EU har sat sig som mål?

Svar afgivet på Kommissionens vegne af Anna Diamantopoulou

(7. juni 2001)

Det Europæiske Råd i Lissabon i marts 2000 konkluderede, at den gennemsnitlige beskæftigelsesfrekvens for kvinder i Fællesskabet skulle være øget til mere end 60 % inden 2010. Dette sigte støtter målsætningen om en samlet beskæftigelsesfrekvens på 70 % og afspejler målet på lang sigt, nemlig fuld beskæftigelse. De opnåede fremskridt siden topmødet i Lissabon er sammenfattet i Kommissionens meddelelse(1) til Det Europæiske Råd i Stockholm i marts 2001, hvor det som mål på mellemlang sigt blev aftalt at stile efter en beskæftigelsesfrekvens for Fællesskabets kvinder på 57 % inden 2005.

I retningslinjerne for medlemsstaternes beskæftigelsespolitik for 2001(2) henvises der for første gang til målsætningerne fra Lissabon i den overordnede retningslinje A. I samme dokument opfordres medlemsstaterne også til at overveje at fastsætte nationale mål med hensyn til forøgelsen af beskæftigelsesfrekvensen for dermed at bidrage til at nå det overordnede europæiske mål til 2010.

For så vidt angår Spanien skal der tages højde for følgende faktorer:

(i) ovennævnte mål skal fortolkes som gennemsnit for hele Fællesskabet, og eksemplet med de 3,2 mio. ekstra job er derfor kun vejledende

(ii) medlemsstaternes individuelle bidrag til at nå de overordnede mål skal vurderes ud fra deres forskellige udgangsniveau

(iii) de opnåede fremskridt i forhold til målene vil blive bedømt i den kommende fælles beskæftigelsesrapport for 2001, i hvilken gennemførelsen af retningslinjerne for beskæftigelsespolitkken år 2001 vurderes

Under Kommissionens og Rådets årlige evaluering af Spaniens nationale handlingsplan (NAP) inden for rammerne af den fælles beskæftigelsesrapport for 2000 viste Spanien sig at have Fællesskabets laveste beskæftigelsesfrekvens for kvinder (37,6 %) og den største forskel mellem de to køns beskæftigelsesfrekvens (30,3 procentpoint). I samme rapport blev det konstateret, at Spanien på trods heraf kun havde gennemført begrænsede foranstaltninger for at bedre på situationen. Derfor blev det i rapporten konkluderet, at Spanien burde arbejde mere ihærdigt på at øge beskæftigelsesfrekvensen blandt landets kvinder.

Derfor indeholdt henstillingerne til de individuelle medlemsstater(3) i forbindelse med den seneste årlige bedømmelse af de nationale beskæftigelsespolitikker en særlig anmodning til Spanien om at gøre kønnenes ligestilling mere udbredt og på den måde bringe kvindernes beskæftigelsesfrekvens op i nærheden af gennemsnittet.

Den kommende fælles beskæftigelsesrapport for 2001, som bygger på en analyse af de nationale handlingsplaner for beskæftigelsespolitikken, som medlemsstaterne i henhold til EF-traktatens artikel 128 skal fremlægge i maj, vil give lejlighed til at revurdere Spaniens fremskridt som opfølgning på retningslinjerne for beskæftigelsespolitkken og på omtalte henstillinger.

Den fælles beskæftigelsesrapport for 2000 og retningslinjerne for beskæftigelsespolitikken 2001 såvel som de afgivne henstillinger til individuelle medlemsstater findes på internetadressen: http://europa.eu.int/comm/employment_social/empl&esf/ees_en.htm. Spaniens nationale handlingsplan for 2001 vil blive indføjet på netstedet, når den foreligger.

Den Europæiske Socialfond (ESF) er Fællesskabets vigtigste finansielle værktøj til underbygning af den europæiske beskæftigelsesstrategi. Den fjerde søjle i retningslinjerne for beskæftigelsespolitikken (ligestilling mellem kvinder og mænd) indeholder to typer initiativer, der skal fremme kvindernes deltagelse på arbejdsmarkedet, nemlig tværgående initiativer og specifikke initiativer. Førstnævnte sigter specielt på kvinder inden for alle prioriterede områder. Sidstnævnte henvender sig udelukkende til kvinder. Således stilles omkring 124 mio. EUR (6 % af budgettet vedrørende Mål 3) og andre ca. 232 mio. EUR (3 % af budgettet vedrørende Mål 1) til disposition via ESF i perioden 2000-2006. Støtten tager bl.a. form af erhvervsuddannelse for kvinder, støtte til iværksætterprojekter samt initiativer, der skal gøre det lettere at forene familie- og arbejdsliv. Endelig vil ESF finansiere foranstaltninger mod forskelsbehandling på jobbet og mod løndiskrimination.

(1) Meddelelse fra Kommissionen: Udnyttelse af Den Europæiske Unions potentiale - konsolidering og udbygning af Lissabon-strategien KOM(2001) 79 endelig udg.

(2) Rådets afgørelse 2001/63/EF af 19. januar 2001 om retningslinjer for medlemsstaternes beskæftigelsespolitik for 2001 - EFT L 22 af 24.1.2001.

(3) Rådets henstilling af 19. januar 2001 om gennemførelsen af medlemsstaternes beskæftigelsespolitikker - EFT L 22 af 24.1.2001.